Diari Oficial de la Generalitat Valenciana


Sumari del DOGV 5485, del 05-04-2007 (2007/4357)

RESOLUCIÓ de 2 d'abril de 2007, del conseller d'Empresa, Universitat i Ciència, per la qual s'aproven les bases del concurs per a la provisió de la plaça de secretari/secretària general de la Cambra Oficial de Comerç, Indústria i Navegació de València.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5485

Data del DOGV
:   05-04-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/4357


Data del document
:   02-04-2007

Organisme emissor
:   Conselleria d'Empresa, Universitat i Ciència

Tipus de document
:   Resolució

Descriptors 

:   * professió administrativa
    * ciència administrativa
    * ciència jurídica
    * concurs administratiu
    * ciència econòmica
    * administració regional

De conformitat amb el que s'ha disposat en l'article 20.1 del Decret 158/2001, de 15 d'octubre, del Govern Valencià, pel qual s'aprova el Reglament de les Cambres Oficials de Comerç, Indústria i Navegació de la Comunitat Valenciana i del seu Consell, aprove les bases del concurs per a la provisió de la plaça de secretari/secretària general de la Cambra Oficial de Comerç, Indústria i Navegació de València, les quals s'incorporen com a annex a la present resolució.  
València, 2 d'abril de 2007.- El conseller d'Empresa, Universitat i Ciència: Justo Nieto Nieto.  
Bases del concurs per a la vacant de Secretari/Secretària General de la Cambra Oficial de Comerç, Indústria i Navegació de València  
Base primera  
Podran participar en este concurs les persones que reunisquen els requisits següents:  
a) Ser major d'edat i tenir la nacionalitat de qualsevol dels estats membres de la Unió Europea.  
b) Estar en possessió del títol superior universitari en Dret, en Economia o en Administració i Direcció d'Empreses.  
c) No patir malaltia o defecte físic o psíquic que impossibilite per al compliment de les funcions pròpies del càrrec.  
d) No haver sigut separat en virtut d'expedient disciplinari de l'exercici de la funció o càrrec públic.  
Base segona  
Seran avaluables i estimables els mèrits que el concursant alolegue i aprove, treballs realitzats, estudis de qualsevol tipus i molt especialment els relacionats amb l'activitat econòmica i la direcció d'empreses i organitzacions i servicis, així com la seua actuació a favor dels interessos generals del comerç, la indústria i la navegació i la promoció d'estos.  
A l'efecte de puntuar els mèrits al·legats pels aspirants se'n procedirà a la puntuació d'acord amb les següents normes:  
a) Expedient acadèmic: matrícula: 0,25 punts; excel·lent: 0,10 punts; premi extraordinari en l'examen o la tesina de llicenciatura: 0,30 punts.  
Màxim: 2 punts.  
b) Experiència: exercici de càrrecs representatius o de gestió en altres entitats o organismes públics i de servicis professionals:  
- 0,25 punts per cada tres anys d'antiguitat en la titulació.  
- 0,25 punts per trienni en activitats econòmiques i de direcció.  
Màxim: 5 punts.  
c) Antiguitat: ser o haver sigut càrrec tècnic de responsabilitat en la Cambra de Comerç per un termini de dos anys, com a mínim.  
Màxim: 3 punts.  
d) Eficàcia en destinacions anteriors.  
Màxim: 5 punts, d'acord amb la naturalesa dels llocs exercits.  
e) Diplomes, cursos, publicacions i estudis, realitzats individualment o col·lectivament, relacionats amb el comerç, la indústria i la navegació: 0,25 punts cada un.  
Màxim: 2 punts.  
f) Coneixement d'idiomes: 0,25 punts cada un.  
Màxim: 1 punt.  
g) Aptitud per a l'exercici del càrrec. Es valoraran els coneixements pràctics, la preparació i l'experiència professional.  
Màxim: 5 punts.  
Base tercera  
La convocatòria es farà en el Diari Oficial de la Comunitat Valenciana i les bases s'exposaran al tauler d'anuncis de la Cambra durant 15 dies naturals, a partir de la data de publicació de l'esmentada convocatòria.  
Dins dels 15 dies naturals a què fa referència el paràgraf anterior, les persones que vulguen concursar dirigiran la instància a l'Excm. Sr. President de la Cambra de Comerç, Indústria i Navegació de València i adjuntaran tots els documents que consideren oportuns per a acreditar els mèrits que al·leguen.  
El requisit establit en l'apartat b) de la base primera i els mèrits al·legats d'acord amb la base segona seran els que els concursants tinguen o estiguen en condicions d'obtenir en el moment de presentació de les sol·licituds.  
A més, els concursants hauran d'adjuntar a la seua petició:  
- Fotocòpia del carnet d'identitat.  
- Títol facultatiu o certificat que acredite estar en possessió de la titulació que s'esmenta en la base primera b).  
- Declaració jurada de no haver sigut separat de cap cos de l'Estat, administració local o autonòmica, corporació pública o cambra de comerç.  
- Certificat mèdic acreditatiu de no patir malaltia ni defecte físic o psíquic que impossibilite per a l'exercici del càrrec.  
Base quarta  
Acabat el termini d'admissió d'instàncies, el Comité Executiu de la Cambra revisarà els expedients presentats i adoptarà el corresponent acord on s'establirà la relació dels concursants admesos i exclosos.  
Este acord s'exposarà al tauler d'anuncis de la Cambra i en el termini de cinc dies els aspirants podran presentar les reclamacions que estimen pertinents sobre les llistes publicades.  
El Comité Executiu resoldrà les reclamacions presentades i publicarà al tauler d'anuncis de la Cambra la relació definitiva dels admesos al concurs.  
Base cinquena  
El Tribunal Qualificador del concurs estarà presidit pel president de la Cambra i estarà compost pel Comité Executiu d'esta, i actuarà com a secretari el membre de menor edat.  
Este Tribunal procedirà a l'examen i la valoració dels diferents expedients d'acord amb el barem de mèrits establit en la base segona i farà la proposta del candidat seleccionat, i alçarà la corresponent acta. El president elevarà la proposta del Tribunal al Ple de la Cambra perquè la ratifique per acord motivat adoptat per la meitat més un dels seus membres, tal com establix l'article 14.2 de la Llei 11/1997, de 16 de desembre, de les Cambres Oficials de Comerç, Indústria i Navegació de la Comunitat Valenciana.  
Base sisena  
L'acord del Ple sobre el nomenament del secretari/secretària serà publicat al tauler d'anuncis de la Cambra i es notificarà personalment a la persona interessada, que haurà de prendre possessió del seu càrrec en el termini de trenta dies hàbils comptats des de la data en què estiga vacant la plaça, tret de causa de força major, degudament justificada.  
Base setena  
El secretari/secretària de la Cambra tindrà els drets i deures establits en el Reglament de Règim Interior de la Cambra de Comerç de València i la resta de legislació aplicable.